**10th ReSPA Annual Conference, Budva, Montenegro**

**Improving Service Delivery in**

**Public Administration by Innovation**

***Navigating in Times of Change***

Poštovana direktorice RESPA,

Vaše ekselencije,

Uvažene kolege,

Dame i gospodo,

Velika mi je čast i zadovoljstvo da, u ime Vlade Crne Gore, pozdravim ovaj značajan skup. Posebno zadovoljstvo mi čini, što se 10. jubilarna RESPA-ina godišnja konferencija obržava baš u prelijepoj Budvi koja je jedan od najstarijih urbanih centara na Jadranu, star oko 2500 godina, što je dostojno svakog ljudskog divljenja i poštovanja.

Zato posebno hvala RESPA-i što nas je okupila da baš ovdje razgovaramo o inovacijama u javnoj upravi.

Dame i gospodo,

Ovakvi susreti nesumnjivo jačaju regionalnu saradnju jer, kroz razmjenu iskustava i dobre prakse, lakše napredujemo ka zajedničkom cilju, a to je stabilan i razvijen region koji će ubrzati proces evropskih integracija.

Proces reforme javne uprave, koji smo započeli u Crnoj Gori, mora pratiti savremene trendove razvoja koji podrazumijevaju transformaciju, ne samo sistema i procesa rada unutar institucija, već i promjene u kulturološkom i sociološkom sagledavanju uloge građana i privrede u društvu. U tom smislu, inovativne ideje moraju predstavljati temelj daljeg razvoja, a tehnološki napredak alat da se ove ideje sprovedu u djelo.

Na ovim prostorima promjene nikad nisu bile lake. Upravljanje njima, možda, još teže. A promjene, kroz prihvatanje novih ideja i inovacija, jedine mogu donijeti veći nivo otvorenosti i trasparentnosti javnih institucija, odnosno stvoriti efikasnu i servisno orjentisanu javnu upravu, koju karakteriše rast povjerenja građana u njen rad.

Zato, tokom ova dva dana u Budvi želimo da prepoznamo potencijal koji postoji u svakoj od zemalja učesnica, da razmjenom ideja dođemo do novih vrijednosti, ali i da uočimo izazove koji su pred nama. Čini mi se da smo proteklih godina svi pokazali želju da se mijenjamo i da, u procesu razvoja u pružanja novih usluga, primjenjujemo savremene standarde EU.

Kada je o Crnoj Gori riječ, smatramo da smo formiranjem Ministarstva javne uprave objedinili ključne poslove koji će doprinijeti ovim promjenama, čime smo iskazali svijest o potrebi novih ideja u strukturi izvršne vlasti. Reforma državne uprave i lokalne samouprave, razvoj elektronske uprave i informatička bezbjednost, kao i izgradnja kvalitetnog odnosa sa nevladinim sektorom, predstavljaju još jedan korak ka transformaciji društva.

Jedan od ključnih pravaca u ovoj transfomaciji je inovativni pristup u razvoju usluga koje pružamo, ali i inovativan pristup u razvoju poslovnih procesa javne administracije.

Donošenjem novih zakonskih rješenja iz oblasti upravnog postupka i rada lokalne samouprave željeli smo da ovaj proces olakšamo i učinimo transparentnijim na svim nivoima upravljanja. Takođe, implementacijom jedinstvenog sistema za elektronsku razmjenu podataka stvoreni su uslovi za interoperabilnost informacionih sistema koji postoje u državnim i lokalnim institucijama.

Sa druge strane, donošenjem Zakona o elektronskoj identifikaciji i elektronskom potpisu, u trenutku kada zemlje članice EU tek počinju sa njegovom primjenom, omogućili smo nov način elektronskog poslovanja u domenu elektronskih transakcija.

Predlogom zakonskih rješenja u oblasti elektronske uprave, učvrstili smo namjeru da portal e-uprave bude jedinstveno, centralno mjesto za pružanje elektronskih usluga građanima i privredi. Ovaj portal bilježi trend rasta u broju elektronskih usluga i trenutno integriše preko 240 usluga koje pruža 30 institucija.

Namjera nam je da u narednom periodu objedinimo ova rješenja i da građanima ponudimo savremeni "one stop shop" centar, koji će tehnološkim inovacijama i transformacijom rada državnih i lokalnih službi, unaprijediti interakciju građana i države.

Međutim, svjesni smo izazova koji su pred nama i sa njima se svakodnevno suočavamo. Otpor promjenama i novim idejama, u našim, još uvijek tradicionalnim društvima, ne dolazi samo od zaposlenih u institucijama već od svih kategorija društva. Zato moramo, uporedo sa tehnološkim razvojem, raditi na jačanju svijesti građana i kreirati nove modele njihovog aktivnog učešća, vodeći računa o primjeni novih metodologija za mjerenje njihovog zadovoljstva. Jedino tako ćemo biti sigurni da ćemo inovacijama i novim idejama doprinijeti dobrobiti svakog pojedinca u društvu.

Još jednom vas srdačno pozdravljam i želim svima uspješan rad u nastavku konferencije, kao i ugodan boravak u Budvi i Crnoj Gori.

Hvala!